和張欽夫望月詞
作者：楊萬里
朝代：宋

paragraphs: 玉蟲暈以貫虹兮學林之顛，閴其宵兮聖賢畢參於前。
心超兮千載，忽乎納自牖兮光寒而靜娟。
吾興視兮何祥，望舒推轂兮轔大圜。
生兩儀兮虛白，飾萬物兮清妍。
彼何居兮轃茲，挈一規兮破幽偏。
代天兮宣精，扼欹兮惡盈。
似道兮日損，縮於一晦弦兮，萬斯年而求伸。
宅天下兮至晦，鏡天下兮至明。
燭吾心中之月兮，貫地緯而洞天經。
吾奉月兮周旋，月踵吾兮後先。
夫君寄我兮三章，招月而與寓目兮，炯筆勢之翩翩。
想他日之獨立兮，過庭而侍側。
誰其耳剽於玉振兮，惟此月知其然。
月不予留兮，予亦詠而歸。
歌三終兮謝明月，何夕復惠然兮臨我於亭乎而。